**Stanovisko RÚVZ v Nitre k otváraniu škôl v okrese Nitra, Šaľa a Zlaté Moravce**

Pri otváraní škôl v okrese Nitra sa zriaďovatelia jednotlivých škôl a školských zariadení (štátnych, cirkevných, súkromných) riadia jednak rozhodnutím Ministerstva školstva, vedy, výskumu a športu SR (ďalej len MŠ SR), ako aj platným COVID AUTOMATOM zverejneným na stránke Ministerstva zdravotníctva SR a aktuálnym rozdelením okresov podľa epidemiologickej situácie.

**Okres NITRA:**

Pre okres Nitra podľa mapy zverejnenej dňa 16.02.2021 **platí v aktuálnom týždni od 22.-28.02.2021 zaradenie medzi tzv. čierne okresy, IV. stupeň varovania.**

Ďalej pre okres Nitra podľa mapy zverejnenej dňa 23.02.2021 **bude platiť v týždni od 01.-07.03.2021 zariadenie medzi tzv. bordové okresy, III. stupeň varovania**. Z uvedeného vyplýva, že v okrese Nitra dochádza k miernemu zlepšeniu epidemiologickej situácie. Dôležité je však uviesť, že pri indikovanej zmene farby automatu v okrese do nižšieho pásma sa čaká na stabilizáciu tohto stavu jeden týždeň. To znamená, že bordová farba (III. stupeň varovania) pre okres Nitra musí byť najprv potvrdená dňa 02.03.2021. V prípade, že aj po týždni je potvrdený pokles pásma, preradí sa okres s platnosťou od ďalšieho pondelka do nového pásma (čiže 13 dní po prvotnej indikácii zlepšenia). **V prípade okresu Nitra by uvoľnenie opatrení podľa COVID AUTOMATU pre bordový okres (III. stupeň) malo vstúpiť do platnosti od 08.03.2021 po opakovanom potvrdení zlepšenia dňa 02.03.2021.**

V prípade, že by došlo k zhoršeniu situácie v okrese vstupuje nové pásmo do platnosti nasledujúci pondelok. To znamená, že ak by dňa 02.03.2021 bol okres Nitra potvrdený ako čierny, opatrenia podľa COVID AUTOMATU pre čierny okres (IV. stupeň varovania) by vstúpili do platnosti od nasledujúceho pondelka, t. j. od 08.03.2021.

**Okres ZLATÉ MORAVCE:**

Pre okres Zlaté Moravce podľa mapy zverejnenej dňa 16.02.2021 **platí v aktuálnom týždni od 22.-28.02.2021 zaradenie medzi tzv. čierne okresy, IV. stupeň varovania.**

Ďalej pre okres Zlaté Moravce podľa mapy zverejnenej dňa 23.02.2021 **bude platiť v týždni od 01.-07.03.2021 zariadenie medzi tzv. bordové okresy, III. stupeň varovania**. Z uvedeného vyplýva, že v okrese ZM dochádza k miernemu zlepšeniu epidemiologickej situácie. Dôležité je však uviesť, že pri indikovanej zmene farby automatu v okrese do nižšieho pásma sa čaká na stabilizáciu tohto stavu jeden týždeň. To znamená, že bordová farba (III. stupeň varovania) pre okres ZM musí byť najprv potvrdená dňa 02.03.2021. V prípade, že aj po týždni je potvrdený pokles pásma, preradí sa okres s platnosťou od ďalšieho pondelka do nového pásma (čiže 13 dní po prvotnej indikácii zlepšenia). **V prípade okresu ZM by uvoľnenie opatrení podľa COVID AUTOMATU pre bordový okres (III. stupeň) malo vstúpiť do platnosti od 08.03.2021 po opakovanom potvrdení zlepšenia dňa 02.03.2021.**

V prípade, že by došlo k zhoršeniu situácie v okrese vstupuje nové pásmo do platnosti nasledujúci pondelok. To znamená, že ak by dňa 02.03.2021 bol okres ZM potvrdený ako čierny, opatrenia podľa COVID AUTOMATU pre čierny okres (IV. stupeň varovania) by vstúpili do platnosti od nasledujúceho pondelka, t. j. od 08.03.2021.

**Okres ŠAĽA:**

Pre okres Šaľa podľa mapy zverejnenej dňa 16.02.2021 **platí v aktuálnom týždni od 22.-28.02.2021 zaradenie medzi tzv. čierne okresy, IV. stupeň varovania.**

Ďalej pre okres Šaľa podľa mapy zverejnenej dňa 23.02.2021 **bude platiť v týždni od 01.-07.03.2021 naďalej zariadenie medzi tzv. čierne okresy, IV. stupeň varovania**.

**Pre okres Šaľa zostávajú v platnosti všetky opatrenia v platnosti bez zmeny do minimálne 15.03.2021.**

Čo sa týka otvárania škôl na území okresu Nitra, Šaľa a Zlaté Moravce stále platí rozhodnutie MŠ SR číslo: 2021/10079:1-A1810 s účinnosťou od 08.02.2021, ktorým bolo obnovené školské vyučovanie určených typoch škôl a školských zariadení. Ďalej podľa COVID AUTOMATU platí, že školy a školské zariadenia môžu byť otvorené v bordových aj v čiernych okresoch. Je na individuálnom rozhodnutí zriaďovateľa otvorenie, prípadne neotvorenie daného typu školy. RÚVZ môže otvorenie, príp. neotvorenie zariadení iba odporúčať.

Podľa COVID AUTOMATU v čiernych okresoch môžu byť otvorené: MŠ, ZŠ 1. stupeň prezenčne, špeciálne školy a deti, ktoré sa nevedia učiť dištančne max. 5 detí na učiteľa, koncové ročníky SŠ a OU prezenčne. VŠ – dištančne.

V bordových okresoch môžu byť otvorené: MŠ, ZŠ 1. stupeň prezenčne, špeciálne školy a deti, ktoré sa nevedia učiť dištančne max. 5 detí na učiteľa, koncové ročníky ZŠ a SŠ, OU (prezenčne). VŠ – dištančne

Rozdiel medzi čiernym a bordovým okresom je ten, že v bordových môžu navštevovať školy aj žiaci 9. ročníkov ZŠ.

Stanovisko RÚVZ so sídlom v Nitre k otváraniu škôl a školských zariadení na území okresu Nitra, Šaľa a Zlaté Moravce zostáva nezmenené. Epidemiologická situácia v súvislosti s pandémiou ochorenia COVID-19 je naďalej veľmi vážna nielen v celej SR, ale aj na území okresu Nitra, Šaľa a Zlaté Moravce. V priebehu posledných troch týždňoch je situácia zo strany  Inštitútu zdravotníckych analýz MZ SR hodnotená ako pomerne stabilizovaná s tendenciou k miernemu zhoršovaniu. Dochádza však k zhoršovaniu niektorých vážnych ukazovateľov ako je počet hospitalizovaných pacientov i stále vysoký počet úmrtí, ale aj k nárastu incidencie. Mierne sa zvýšilo efektívne reprodukčné číslo, čo znamená, že epidémia je stále v raste a nie je na ústupe. Na Slovensku má 14-dňová incidencia mierne stúpajúci trend a hodnotu 526/1294 prípadov na 100 000 osôb (14.02.2021 – 511/1296, 05.02.2021 - 477/1271), 7-dňový priemer je 5061 prípadov (14.02.2021 – 5030, 05.02.2021 - 4894), počet hospitalizovaných v SR je stále vysoký 3963 (14.02.2021 – 3895, 05.02.2021 - 3626). RÚVZ so sídlom v Nitre zabezpečoval epidemiologické šetrenie a depistáž v ohnisku nákazy v termíne od 01.02.2021 do 25.02.2021 u **1912 prípadov** v okrese **Nitra**, u **1396 prípadov** v okrese **Šaľa**, u **434 prípadov** v okrese **Zlaté Moravce**.

Naďalej zostáva vysoké premorenie britským variantom na území SR. Uvedené potvrdili výsledky z druhého kola celoslovenského prieskumu  zo dňa 17.2.2021, ktoré boli vyšetrené  z pozitívnych RT-PCR vzoriek klinického materiálu. Britský variant sa potvrdil u 72 % z celkového počtu 2384 vzoriek. Takýto prieskum bol realizovaný aj na 1962 vzorkách zo dňa 3.2.2021, kedy bol britský variant potvrdený u 74 % vyšetrených vzoriek. Výsledky oboch prieskumov síce naznačujú stabilnú situáciu v zastúpení a šírení  britského variantu v populácii občanov SR, ale stále ide o vysoký podiel jeho zastúpenia, a preto je nevyhnutné naďalej dodržiavať  nastavené protiepidemické opatrenia a pokračovať v nich.

Pre výraznejšie zlepšenie epidemiologickej situácie  je nevyhnutné dôsledné dodržiavanie všetkých prijatých protiepidemických opatrení, či už na úrovni celoslovenskej alebo regionálnej úrovni.

Z uvedeného dôvodu **RÚVZ so sídlom v Nitre naďalej neodporúča otváranie škôl a školských zariadení na území okresu Nitra**, **Šaľa, ani Zlaté Moravce,** ktoré by znamenalo zásadné zvýšenie mobility vysokého počtu detí, žiakov a ich rodičov, ktoré by sa pravdepodobne v krátkom čase mohlo premietnuť do opätovného zhoršenia epidemiologickej situácie na území daných okresov.

Ďalšími faktormi, ktoré by mohli mať negatívny vplyv na šírenie infekcie v školách sú vysoká koncentrácia detí v triede vzhľadom na jej veľkosť, relatívne dlhý čas, ktorý budú detí spoločne tráviť v uzatvorenom priestore jednej triedy v tzv. úzkom kontakte, ktorý je z hľadiska prenosu nákazy vysokorizikový. Z klinického hľadiska môže infekcia u detí prebiehať nepozorovane, bezpríznakovo, príp. len s miernymi príznakmi a deti tak môžu a sú často prameňom nákazy pre vnímavé dospelé osoby. Tieto faktory by mohli významne ovplyvniť šírenie nákazy v zariadeniach pre deti v prípade jeho zavlečenia do zariadenia.

V prípade všetkých škôl a školských zariadení, ktoré budú otvorené na základe rozhodnutia zriaďovateľa bude RÚVZ v Nitre situáciu nepretržite monitorovať, operatívne a individuálne priebežne zabezpečovať všetky preventívne i represívne protiepidemické opatrenia v školách, ktoré vzniknú v súvislosti s potvrdenými prípadmi nákazy v danom zariadení. To znamená, ak sa v niektorej škole, v triede vyskytne potvrdený prípad nákazy, bude RÚVZ vydávať rozhodnutie o nariadení zákazu prevádzky pre určenú triedu alebo školu z dôvodu zabezpečenia protiepidemických opatrení a nariadenia karanténnych opatrení u osôb v úzkom kontakte.

Zriaďovateľov škôl a školských zariadení, ktoré budú otvorené žiadame o zaslanie stručnej informácie o znovuobnovení prevádzky školy na emailovú adresu [nr.gregusova@uvzsr.sk](mailto:nr.gregusova@uvzsr.sk). Odborní zamestnanci RÚVZ so sídlom v Nitre budú vykonávať v týchto zariadeniach štátny zdravotný dozor zameraný na kontrolu dodržiavania všetkých opatrení vydaných orgánmi verejného zdravotníctva na ochranu verejného zdravia ľudí.

V prípade, že sa zriaďovatelia rozhodnú pre otvorenie škôl a školských zariadení **upozorňujem ich na dodržiavanie nasledovných povinností:**

Zriaďovatelia škôl sú povinní zabezpečiť dodržiavanie požiadaviek podľa vyhlášky ÚVZ SR č. 47/2021, ktorou sa nariaďujú opatrenia pri ohrození verejného zdravia k režimu vstupu osôb do priestorov prevádzok a priestorov zamestnávateľa (ďalej len vyhl. č. 47/2021).

Podľa § 1 ods. 1 vyhl. 47/2021 sa v období od 8. februára 2021 do 19. marca 2021 z dôvodu ochrany života a zdravia **všetkým prevádzkovateľom** zariadení, vrátane škôl a školských zariadení, **nariaďuje zakázať vstup osobám**, okrem osôb podľa § 1 ods. 2, **do** vnútorných a vonkajších priestorov ich **prevádzok**; tým nie sú dotknuté obmedzenia prevádzok podľa osobitného predpisu.

Ďalej podľa § 1 ods. 3 vyhl. č. 47/2021 za účelom overenia, že sa na osobu nevzťahuje zákaz vstupu podľa § 1 ods. 1 je **prevádzkovateľ** zariadenia **oprávnený požadovať od osoby** vstupujúcej do vnútorných alebo vonkajších priestorov prevádzky **predloženie** príslušného **dokladu**, ktorý preukazuje niektorú zo skutočností podľa § 1 ods. 2; do tohto dokladu je prevádzkovateľ zariadeniaoprávnený **nahliadnuť**.

**Zákaz vstupu do prevádzky sa nevzťahuje napr. na:**

- osobu, ktorá sa preukáže potvrdením o negatívnom výsledku RT-PCR testu alebo potvrdením o negatívnom výsledku antigénového testu na ochorenie COVID-19 nie starším ako 7 dní,

- osobu, ktorá prekonala ochorenie COVID-19 a má o jeho prekonaní doklad nie starší ako tri mesiace,

- osobu, ktorá sa preukáže, že jej bolo diagnostikované ochorenie COVID-19 v období nie dávnejšom ako 3 mesiace od okamihu vstupu,

- osobu zaočkovanú proti ochoreniu COVD-19 aj druhou dávkou vakcíny a od tohto očkovania uplynulo aspoň 14 dní,

- osobu, ktorá sa preukáže potvrdením o výnimke (alebo v osobitne odôvodnených prípadoch čestným vyhlásením o výnimke),

- osoby nad 65 rokov veku,

- dieťa do desiatich rokov veku,

- vstup dieťaťa materskej školy, žiaka prvého stupňa základnej školy, dieťaťa alebo žiaka špeciálnej školy do školy a školského zariadenia.

Všetky podrobnosti sú uvedené vo vyhl. 47/2021.

Uvedená vyhl. 47/2021 ďalej v § 2 upravuje ďalšie povinnosti pre vstup zamestnancov na pracoviská a do iných priestorov zamestnávateľa. V období od 8. februára 2021 do 19. marca 2021 sa všetkým zamestnávateľom prevádzkujúcim školy a školské zariadenia, nariaďuje zakázať vstup zamestnancov škôl a školských zariadení, okrem zamestnancov, ktorí sa preukážu potvrdením o negatívnom výsledku RT-PCR testu alebo potvrdením o negatívnom výsledku antigénového testu na ochorenie COVID-19 nie starším ako 7 dní (výnimky sú podrobne definované v § 2 ods. 5 vyhl. 47/2021). Do dokladov je zamestnávateľ oprávnený **iba nahliadnuť.**

Podľa § 24 ods. 6 písm. b), c) zák. č. 355/2007 Z. z. do predškolského zariadenia môže byť umiestnené iba dieťa, ktoré neprejavuje príznaky prenosného ochorenia a nemá nariadené karanténne opatrenia. Tieto skutočnosti potvrdzuje písomným vyhlásením zákonným zástupca dieťaťa (**tzv. čestné vyhlásenie o bezinfekčnosti prostredia**). Vyhlásenie nesmie byť staršie ako jeden deň. Vyhlásenie predkladá zástupca dieťaťa pred prvým vstupom dieťaťa do predškolského zariadenia a po neprítomnosti dieťaťa v predškolskom zariadení dlhšej ako päť dní.

Čiže po otvorení predškolských zariadení musia byť predložené čestné vyhlásenia o bezinfekčnosti prostredia od všetkých detí.

V základných školách sa postupuje podľa Manuálu vydaného MŠ SR, podľa ktorého tiež predkladajú zákonní zástupcovia žiakov **Vyhlásenie zákonného zástupcu o bezinfekčnosti.** Manuál MŠ SR nie je právne záväzný, má len odporúčací charakter.